title: 2005/140/EK: A Bizottság határozata (2004. március 30.) Kasztília és León autonóm közösség bizonyos kőszénipari vállalatainak Spanyolország által 2001 és 2002-ben nyújtott támogatási rendszerről (az értesítés a B(2004) 927. számú dokumentummal történt) (EGT vonatkozású szöveg)

text:
               19.2.2005

               HU

               Az Európai Unió Hivatalos Lapja

               L 48/30

      A BIZOTTSÁG HATÁROZATA

   (2004. március 30.)
   Kasztília és León autonóm közösség bizonyos kőszénipari vállalatainak Spanyolország által 2001 és 2002-ben nyújtott támogatási rendszerről
   (az értesítés a B(2004) 927. számú dokumentummal történt)
   (Csak a spanyol nyelvű szöveg hiteles)
   (EGT vonatkozású szöveg)
   (2005/140/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre és különösen annak 88. cikke (1) bekezdésének első albekezdésére,
   miután az érdekelteket felszólították arra, hogy a nevezett cikkeknek (1) megfelelően tegyék meg észrevételeiket, és tekintettel ezekre az észrevételekre,
   mivel:
   1.   Eljárás

               (1)

               2000. június 19-i – a Bizottság által N/776/2000 szám alatt iktatott – levelében Spanyolország értesítette a Bizottságot a Kasztília és León autonóm közösség bányáit ösztönző intézkedési tervről. A bányászat előmozdítását hivatott intézkedéstervezet a szénipar bizonyos támogatási rendszerét is tartalmazta, mint ahogy erről a Bizottság 1993. december 28-i, a tagállamoknak a kőszénipart támogató intervenciós közösségi rendszeréről szóló 3632/93/ESZAK határozata intézkedik (2).

               (2)

               2000. június 19-én Spanyolország tájékoztatta a Bizottságot, hogy az a bejelentett támogatás, amit Kasztília és León autonóm közösségnek kívánt juttatni, a spanyol állam kormányának támogatásaival összehangolásra kerül.

               (3)

               Mivel három hónap eltelt anélkül, hogy a Bizottság állást foglalt volna ebben a kérdésben, Spanyolország – 2000. szeptember 25-i levelében – tájékoztatta a Bizottságot arról, hogy illetékes hatóságainak szándékában áll ezeknek az intézkedéseknek érvényt szerezni, amennyiben – a 3632/93/ESZAK határozat 9. cikk (4) bekezdése rendelkezéseinek megfelelően – semmilyen határozat nem születik a tájékoztatástól számított tizenöt munkanapon belül.

               (4)

               2002. július 17-én a Bizottság levélben tájékoztatást kért Spanyolországtól a széniparnak Kasztília és León tanácsa által 2000, 2001 és 2002-ben nyújtott támogatásokról, pontosítva a kedvezményezett vállalatokat, a támogatások összegét és tárgyát, valamint a 3632/93/ESZAK határozat kategóriái szerinti besorolását. A tájékoztatásban Spanyolországnak – a 3632/93/ESZAK határozat 8. cikkének megfelelően – ki kell térnie az ezen támogatások és a 2. cikkben meghatározott célok és általános szempontok között fennálló viszonyra, és az általa a Bizottságnak benyújtott tervekre is.

               (5)

               2002. szeptember 5-én Spanyolország levélben értesítette a Bizottságot a Kasztília és León autonóm közösség szénvállalatainak 2000, 2001 és 2002-ben nyújtott támogatásokról. Spanyolország bejelentési kötelezettségének a Tanács 1999. március 22-i, az EK-Szerződés 93. cikkének alkalmazására vonatkozó részletes szabályokról szóló 659/1999/EK rendelet által előírt eljárási szabályoknak megfelelően eleget tett (3). Az értesítésben Spanyolország a 3632/93/ESZAK határozatra hivatkozott, jóllehet ez a határozat – akárcsak az ESZAK-Szerződés – 2002. július 23-án lejárt.

               (6)

               2003. február 19-én a Bizottság levélben értesítette Spanyolországot arról a határozatáról, hogy az EK-Szerződés 88. cikke (2) bekezdésében előírt eljárást megindítja a kutatás és fejlesztésnek, a környezetvédelemnek, az oktatásnak és a biztonságnak nyújtott támogatási intézkedések ellen. A határozat eljárást kezdeményez a rendkívüli költségek fedezését szolgáló támogatási intézkedések ellen is, de ezekre az intézkedésekre nem vonatkozik a jelen határozat.

               (7)

               A Bizottságnak az eljárás megindítására vonatkozó határozata megjelent az Európai Közösségek Hivatalos Lapjában
                   (4). A Bizottság felszólította az érdekelteket, hogy tegyék meg észrevételeiket a kérdéses támogatás/intézkedés tárgyában.

               (8)

               Az érintett felek semmilyen észrevételt nem tettek. Spanyolország kiegészítő információkat tett közzé 2003. március 21-én, 2003. április 9-én és 2003. december 12-én.

         2.   A támogatás részletes leírása
   2.1.   Támogatások típusai.

               (9)

               A támogatások típusai a következők:

                           a)

                           A Bizottság 3632/93/ESZAK határozatának 6. cikke által előirányzott kutatási és fejlesztési támogatás (K+F);

                           b)

                           A Bizottság 3632/93/ESZAK határozatának 7. cikke által előirányzott környezetvédelmi támogatások;

                           c)

                           Bányászati ismeretek oktatása támogatás;

                           d)

                           Bányabiztonsági támogatás.

         2.2.   Jogi alap

               (10)

               A nevezett támogatások jogi alapja: a Regionális Ipari, Kereskedelmi és Idegenforgalmi Tanácsnak a bányaipar ösztönzőinek megítéléséről szóló, 2000. október 20-i (2000. évi támogatások), 2000. december 19-i (2001. évi támogatások) és 2001. december 19-i (2002. évi támogatások) rendeletei.

         2.3.   Kedvezményezettek

               (11)

               A nevezett támogatásokat – a szénfelhasználás előmozdítása és fejlesztése érdekében – igénybe veheti Kasztília és León közösségnek a 3632/93/ESZAK határozat által érintett minden bányavállalata (nagyvállalatok és KKV-k) és szénvállalati társulása. Az ezen támogatásokat igénybe vevő vállalkozások vagy intézmények száma mintegy ötvenre tehető.

               (12)

               Kasztília és León autonóm közösség igénybe veheti a 87. cikk harmadik albekezdésének a) pontjában megnevezett támogatásokat, és a kérdéses támogatható támogatást igénybe vehető régiónak számít a 2000-2006-os időszakban.

         2.4.   Költségvetés

               (13)

               Az alábbi tervezett összegek finanszírozzák a bejelentett támogatásokat:

                                       —

                                       2001:

                           9 015 181,56 EUR (1 500 000 000 ESP)

                                       —

                                       2002:

                           9 015 181,56 EUR (1 500 000 000 ESP)

                           Összesen:

                           18 030 363,12 EUR (3 000 000 000 ESP)

         2.5.   A rendszer időtartama

               (14)

               A rendszer záró időpontja: 2002. július 23.

         2.6.   A támogatás tárgya

               (15)

               A támogatás tárgyát képezik a 15–18 preambulumbekezdésekben említett intézkedések, és – elsősorban – a kutatási és fejlesztési támogatások (K+F), melyeknek célja:

                           —

                           kutatási és műszaki fejlesztési tervek megvalósításának ösztönzése olyan vállalatoknál, amik soha nem folytattak hasonló tevékenységet, és fejleszteni azokat az ilyen tevékenységeket rendszeresen folytató vállalatoknál,

                           —

                           javítani a bányák biztonsági és munkaegészségügyi helyzetét,

                           —

                           az üzemeltetési módszerek javításával és az abból származó előnyök kihasználásával optimalizálni a bányatartartalékok és bányászati források kiaknázását,

                           —

                           az üzemek környezetre gyakorolt hatásának megjavítását célzó műszaki innováció előmozdítása,

                           —

                           a termékek hozzáadott értékének növelését célzó műszaki újítások bevezetésének elősegítése, új piacokra való bevezetésének megkönnyítése vagy a termelékenység növelése,

                           —

                           a bányászati anyagok felhasználására, feldolgozására és kiaknázására vonatkozó tervekhez és berendezésekhez alkalmazható technológia megerősítése.

                     Elsőbbséget élvező, az ezen támogatási rendszer által támogatható olyan tervekről van szó, amik az alábbi célkitűzések keretrendszerébe illeszkednek:

                           —

                           baleseti, katasztrófa, robbanás, tűzveszély, stb. csökkentése, valamint a súlyos és gyakori baleseti veszélyforrások megszüntetése,

                           —

                           a bányaipari kutatásokat megelőző műszaki megvalósíthatósági tanulmányok.

               (16)

               A környezetvédelmi támogatások a következők:

                           —

                           a bányászati és kohászati tevékenység környezetromboló hatásainak csökkentése,

                           —

                           a régebbi bányászati tevékenység által tönkretett területek környezeti helyreállítása,

                           —

                           a zagytározókban és salakrakodókban tárolt anyagok visszanyerése.

                     Ezen támogatási rendszer címén elsőbbséget és támogathatóságot élveznek az alábbi tervcélok valamelyikével megegyező tervek:

                           —

                           a bányavállalatok légköri füstgázkibocsátásának és vízszennyezésének hozzáigazítása a környezetvédelemre vonatkozó kötelező rendelkezésekhez abban az esetben, ha a kérdéses gyáregység legalább két évvel ezen rendelkezések hatályba lépése előtt már működött,

                           —

                           a környezetvédelem javítása a bányavállalatok számára előírt kötelező szabványokat jóval meghaladó mértékben,

                           —

                           korrekciós intézkedések a már károsodott környezet megóvása érdekében,

                           —

                           a bányászati és kohászati tevékenység által fellépő környezeti károk enyhítését célzó tanulmányok és műszaki tervek készítése.

               (17)

               A bányászati ismeretek oktatásához nyújtott támogatások olyan tervekben és oktatási tevékenységekben öltenek testet, melyeknek alapvető célja az ágazati dolgozók jó műszaki felkészítése a bányabalesetek számának csökkentése érdekében.

               (18)

               A bányabiztonsági támogatások olyan beruházási tervek, melyeknek célja a bányászati berendezések biztonságának az alkalmazandó rendeletek által előírt minimális szintet meghaladó növelése.

         2.7.   A támogatás formája:

               (19)

               A támogatáshoz elfogadott részletes szabályok megegyeznek az elveszett pénzeszközök típusú szubvencióéval.

         2.8.   Támogatható költségek

               (20)

               A 20–23 preambulumbekezdésben említett támogatások, és különösképpen az alábbi kutatási és fejlesztési (K+F) támogatások támogatható költségnek számítanak:

                           a)

                           Személyi költségek (kutatók, technikusok és kizárólag a kutatási tevékenységben foglalkoztatott egyéb kisegítő személyzet). Ezek a költségek a szubvencionált kutatási és fejlesztési tevékenységre ténylegesen felhasznált idő függvényében kerülnek szubvencionálásra;

                           b)

                           A kizárólag és folyamatosan a kutatási tevékenységre használt (kivéve kereskedelmi okok miatti megszakítás) eszközök, gépek, telepek és helyiségek költsége. Támogatható a Kasztília és León régióban lévő új vagy első kézből való ingatlanok beszerzési költsége. Ezek az ingatlanok és eszközök, valamint az ezek megfelelő működtetéséhez szükséges kisegítő berendezések és felszerelések kizárólag és folyamatosan csak a kutatási és fejlesztési tevékenység céljaira használhatók (kivéve költségesség miatti megszakítás);

                           c)

                           Kizárólag a kutatási tevékenységhez igénybe vett, külső forrásból származó tanácsadás és tanácsadás jellegű szolgáltatások költségei (ide értve a kutatást, műszaki ismereteket, szabadalmakat, stb.). Mindezen költségek abban a mértékben támogathatók, amennyiben a kutatási és fejlesztési tevékenységgel való kapcsolatuk közvetlensége és szükségessége kimutatható;

                           d)

                           A kutatási tevékenységhez közvetlenül kapcsolódó általános kiegészítő költségek. Mindezen költségek abban a mértékben támogathatók, amennyiben a kutatási és fejlesztési tevékenységgel való kapcsolatuk közvetlensége és szükségessége kimutatható;

                           e)

                           A kutatási tevékenységhez közvetlenül kapcsolódó egyéb működtetési költségek (például felszerelések, berendezések és hasonló termékek költsége). Mindezen költségek abban a mértékben támogathatók, amennyiben a kutatási és fejlesztési tevékenységgel való kapcsolatuk közvetlensége és szükségessége kimutatható.

               (21)

               A környezetvédelemmel foglalkozó támogatható támogatások magukba foglalják a környezetvédelmi célok megvalósításához szükséges kiegészítő beruházási költségeket, úgy mint telephelyek, épületek, berendezések és eszközök.

               (22)

               A bányabiztonsággal foglalkozó támogatható támogatások magukba foglalják az oktatószemélyzet költségeit, az oktatásban résztvevők utazási költségeit, az eszközök és berendezések fogyasztásának és amortizációjának költségeit – a kérdéses képzési tervben való kizárólagos használatuk arányában –, és az egyéb személyi költségeket a már említett támogatható összköltség erejéig.

               (23)

               A bányabiztonsági támogatások a következőket jelentik:

                           a)

                           a bányászati berendezések biztonságát növelő eszközök beszerzése;

                           b)

                           a bányászati berendezések biztonságának javítására és az azon dolgozó alkalmazottakra fordított összegek;

                           c)

                           a bányászati berendezések biztonságának javítására vonatkozó tanulmányok.

         2.9.   A támogatás intenzitása

               (24)

               A támogatás intenzitásával, és különösképpen a kutatási és fejlesztési (K+F) támogatással a 24–27 preambulumbekezdések foglalkoznak. Megadja a kutatási és fejlesztési támogatásoknak megfelelő alábbi bruttó összeget:

                           —

                           Ipari kutatásra a támogatható beruházások és kiadások akár 60 %-a. Ha a kérelmező kis- vagy középvállalkozás (KKV), a támogatás összege elérheti a terv támogatható költségeinek 70 %-át,

                           —

                           A bányaipari kutatásokat megelőző műszaki megvalósíthatósági tanulmányokra elfogadható felső összeg a terv támogatható költségeinek 75 %-a.

               (25)

               A környezetvédelmi tervek esetében a támogatások maximális intenzitása – egyenértékű nettó szubvencióban kifejezve – elérheti az Európai Bizottság által a 2000-2006-os időszakra a rendelet II. melléklete rendelkezéseinek megfelelően jóváhagyott regionális támogatási térképen az ilyen beruházásokkal kapcsolatban megadott, maximálisan engedélyezett százalékokat. KKV-k esetében a szubvenció összege az alábbi százalékokkal növelhető:

                           —

                           A támogatható költségek bruttó 15 %-a: vállalatok új, kötelező környezetvédelmi szabványokra való átállását elősegítő beruházási támogatások,

                           —

                           A támogatható költségek bruttó 20 %-a: a kötelező szabványoknál szigorúbb környezetvédelmi szint elérését lehetővé tévő beruházási támogatások,

                           —

                           A támogatható költségek bruttó 20 %-a: a kötelező szabványokkal nem rendelkező iparágakhoz tartozó vállalatok környezetvédelmi szintjét növelő beruházási támogatások.

               (26)

               A bányászati ismeretek oktatási támogatásának maximális bruttó összege a támogatható költségek 80 %-a.

               (27)

               A bányabiztonság javítására vonatkozó tervek támogatásának maximális bruttó összege elérheti a támogatható költségek 100 %-át.

         2.10.   A támogatás halmozódása

               (28)

               Az ezen rendszer által előirányzott minden támogatás kumulálható bármely más célú köztámogatással, feltéve, hogy a támogatási rendszer javaslatában meghatározott felső határt nem lépi túl. A rendszer címén megítélt támogatási összegek, akár önmagukban vagy más ösztönzőkkel együtt, más hivatalok vagy egyéb belföldi vagy külföldi, köz- vagy magánintézmények támogatásai vagy szubvenciói semmiképpen nem léphetik túl a beruházás – vagy a kedvezményezett által folytatandó tevékenység – költségeit, kiadásait.

               (29)

               A támogatások halmozódásával a 29–32 preambulumbekezdések foglalkoznak, és a kutatási és fejlesztési (K+F) terveknek nyújtott támogatás kumulálható bármely ugyanilyen tárgyú és célú köztámogatással. Támogatáshalmozás esetén a közfinanszírozás összege nem lépheti túl a támogatható költségek 75 %-át.

               (30)

               A környezetvédelmi tervek támogatása kumulálható bármely ugyanilyen tárgyú és célú köztámogatással, feltéve, hogy azok kumulált összege nem lépi túl a rendelet számítási alapja 6.1. albekezdésének b) pontjában meghatározott határértékeket.
               Egyenértékű nettó szubvencióban kifejezve a támogatások elérhetik az Európai Bizottság által a 2000–2006-os időszakra a regionális támogatási térképen az ilyen beruházásokkal kapcsolatban jóváhagyott maximális százalékokat, azaz:

                           —

                           35 % Burgos és Valladolid részére,

                           —

                           37 % Palencia és Segovia részére,

                           —

                           40 % a többi tartomány részére.

                           —

                           Ezek a százalékok legfeljebb bruttó 15 %-kal növelhetők, ha az érintett vállalat kis- vagy középvállalkozás (KKV).

                     KKV esetében a fentebb említett szubvenció összege az alábbi százalékarányban növelhető:

                           —

                           A támogatható költségek bruttó 15 %-a: vállalatok új, kötelező környezetvédelmi szabványokra való átállását elősegítő beruházási támogatások,

                           —

                           A támogatható költségek bruttó 20 %-a: a kötelező szabványoknál szigorúbb környezetvédelmi szint elérését lehetővé tévő beruházási támogatások,

                           —

                           A támogatható költségek bruttó 20 %-a: a kötelező szabványokkal nem rendelkező iparágakhoz tartozó vállalatok környezetvédelmi szintjét növelő beruházási támogatások.

               (31)

               A bányászati ismeretek oktatási projektjeinek támogatása kumulálható minden hasonló tárgyú és célú köztámogatással, feltéve, hogy a halmozás nem lépi túl a spanyol miniszteri rendelet számítási alapja 6.1. albekezdésének c) pontjában meghatározott határértékeket, azaz a támogatható költségek 100 %-át.

               (32)

               A bányabiztonsági támogatásokat illetően:

                           A bányabiztonsági tervek támogatása kumulálható minden hasonló tárgyú és célú köztámogatással, feltéve, hogy a halmozás nem lépi túl a rendelet számítási alapja 6.1. albekezdése b) pontjában meghatározott határértékeket, azaz a támogatható költségek 100 %-át.

         3.   Spanyolország megjegyzései

               (33)

               Spanyolország a támogatási rendszerről kiegészítő információkat és érveket juttatott el a Bizottsághoz. Ezek lényegében az alábbiakat tartalmazták.

               (34)

               A 2001 és 2002-es év támogatási rendszerének bejelentése helyes és teljes. A Bizottsághoz eljuttattak minden szükséges információt. Ezért Spanyolország szerint nem volt szükség az eljárás megindítására. A megítélt támogatást meglévő támogatásként kellett volna kezelni. Spanyolország tehát az eljárás lezárását kéri és kedvező határozatot vár. Úgy gondolja, hogy az a tény, hogy a Bizottság 2002. július 17-ig várt azzal, hogy a bejelentésről véleményt alkosson, ellentétes a jó ügyvitellel és a jogbiztonsággal.

               (35)

               Kasztília és León autonóm közösségnek soha nem állt szándékában a közös piaccal ellentétes rendszert alkalmazni. Az autonóm közösség teljes mértékben jóhiszeműen és átláthatóan cselekedett. Tekintettel arra, hogy a Bizottság nem válaszolt a bejelentésre, Kasztília és León autonóm közösség joggal hihette, hogy a rendszer összeegyeztethető a közös piaccal és alkalmazható.

               (36)

               Spanyolország úgy gondolja, hogy az intézkedésekből a szénbányászati vállalatoknak semmilyen előnye sem származik, mivel azok a szerkezetátalakítási folyamatból eredő rendkívüli költségeket fedezik. A kutatási és fejlesztési, a környezetvédelmi, az oktatási és a bányabiztonsági tevékenységeknek nyújtott támogatások megfelelnek az ezekben a témakörökben nyújtott állami támogatási rendszernek. A kutatási és fejlesztési támogatást illetően Spanyolország megerősítette, hogy az ipari kutatás meghatározása megfelel a kutatási és fejlesztési állami támogatásokról szóló közösségi keretszabályok I. melléklete meghatározásának.

               (37)

               A környezetvédelmi támogatás kérdésében Spanyolország kiegészítő információkat juttatott el a Bizottsághoz a különböző támogatási kategóriákról, a betartandó belföldi és közösségi szabványokról, a kedvezményezett szénbányákról és a szennyezett ipari telepek rehabilitációs költségeinek specifikációjáról. Spanyolország részletesen leírta a támogatás tárgyát képező intézkedéseket. Spanyolország megerősítette a tényt, hogy a támogatható költségek 15 %-át kitevő támogatás – az új szabványoknak való megfelelés érdekében – szigorúan csak környezeti célokat szolgált. A támogatás nettó kiszámítása számol a beruházás révén elért jövedelemmel. A támogatható költségek kiszámítása a rehabilitált területek legnagyobb potenciális értékét veszi figyelembe.

               (38)

               Az oktatási támogatás kérdésében Spanyolország úgy gondolja, hogy a szubvenciós összegek egyáltalán nem számottevőek, és következésképp nem befolyásolják a versenyt. A bányabiztonsági támogatások kérdésében Spanyolország arra helyezi a hangsúlyt, hogy a bányabiztonság még mindig nem a megfelelő szintű, és ennélfogva szükséges támogatni ezt a területet. Az erre vonatkozó költségek rendkívüliek és fedezni kell őket.

               (39)

               Spanyolország különböző szénvállalatoknak juttatott néhány összeget helyesbített. Néhány hiba csúszott az előzőleg bemutatott számokba.

         4.   A támogatási rendszer értékelése

               (40)

               A Bizottság értékelését a kutatást és fejlesztést, a környezetvédelmet, az oktatást és a biztonságot érintő támogatási intézkedésekre korlátozza. A rendkívüli költségek fedezéséül szolgáló támogatási intézkedések – amik a 2003. február 19-i, a jelen vizsgálati eljárást is elrendelő határozat tárgyát képezik – egy másik határozat tárgyát fogják képezni. Jóllehet a jelen határozat a támogatási rendszert értékeli, a Bizottság egyedi eseteket is megemlít, mivel a támogatást Spanyolországban már folyósították.

         4.1.   A Tanács 1407/2002/EK rendeletének alkalmazása

               (41)

               Mind az ESZAK-Szerződés, mind a 3632/93/ESZAK határozat 2003. július 23-án lejárt. A bejelentett intézkedések elszámolását a Tanács 2002. július 23-i, a kőszéniparnak nyújtható állami támogatásokról szóló 1407/2002/EK rendeletének alapján kell értékelni (5). Ezen rendelet 14. cikkének (2) bekezdése nem alkalmazható.

               (42)

               Az ESZAK-Szerződés jogi keretéből az EK-Szerződésbe való átmenet semmiképpen sem támaszt akadályt a Kasztília és León autonóm közösség által megítélt támogatás kivizsgálásával szemben. Az 1407/2002/EK rendeletnek és a 3632/1993/ESZAK határozatának rendelkezései gyakorlatilag megegyeznek, és az ESZAK-Szerződés jogi keretének vizsgálata sem vezetne más eredményre.

         4.2.   A 87. cikk (1) bekezdésének alkalmazása

               (43)

               Annak érdekében, hogy meghatározzuk, hogy a rendszer intézkedései a Szerződés 87. cikke (1) bekezdésének értelmében vett támogatásnak minősülnek-e, meg kell állapítani, hogy előnyhöz juttatnak-e bizonyos vállalatokat, hogy a támogatásokat a tagállamok közalapból finanszírozzák-e, hogy a kérdéses intézkedések torzítják vagy veszélyeztetik-e a versenyt, és hogy befolyásolhatják-e a tagállamok közötti kereskedelmet.

               (44)

               A 87. cikk (1) bekezdésének első feltétele arról a lehetőségről szól, hogy intézkedésekkel bizonyos kedvezményezettek kedvező helyzetbe hozhatók. Először is meg kell állapítani, hogy a kedvezményezett vállalatok gazdasági előnyhöz jutnak-e, és azután, hogy ez az előny egy bizonyos típusú vállalati kört érint-e. A támogatás nyilvánvaló gazdasági előnnyel jár a kedvezményezettek számára, mivel olyan közvetlen szubvenció, ami egyébként a vállalatok által viselt folyó költségeket fedezi. Ezenkívül a kérdéses intézkedések kizárólag Kasztília és León autonóm tartomány kőszénvállalataira vonatkoznak. Ennek következtében bizonyos vállalatokat előnyben részesítenek másokkal szemben. Másképpen fogalmazva szelektívek.

               (45)

               A 87. cikk második feltétele az állami támogatásokra vagy az állami forrásokra vonatkozik. Ebben a konkrét esetben a közpénzek megléte bizonyított, hiszen az intézkedést valójában egy regionális hatóság közköltségvetése finanszírozza.

               (46)

               A Szerződés 87. cikke (1) bekezdésének harmadik és negyedik feltételének megfelelően a támogatás nem torzíthatja és nem is befolyásolhatja a versenyt, nem lehet hatással a tagállamok közötti kereskedelemre sem. Márpedig ebben a konkrét esetben az intézkedések nagyon is torzíthatják a versenyt, mivel megerősítik a kedvezményezett vállalatok pénzügyi helyzetét és bővítik cselekvési terét az ugyanezen előnyökből nem részesülő versenytársakkal szemben. Jóllehet a közösségen belüli szénpiac nagyon kicsi, és az érintett vállalatok nem exportálnak, a belföldi termelés előnyre tesz szert annak következtében, hogy a többi tagállamban működő vállalatok exportesélyei csökkennek a spanyol piacon. Ezenkívül ezek az intézkedések a versenyt is torzítják és befolyásolják a tagállamok közötti kereskedelmet, amennyiben ezekhez a spanyol kormány által jóváhagyott más intézkedések is társulnak.

               (47)

               A fentebbi okok miatt a Szerződés 87. cikke (1) bekezdésében foglalt feltételek a bennünket foglalkoztató intézkedésekre vonatkoznak, azok pedig csak akkor tekinthetők a közös piaccal összeegyeztethetőeknek, ha a Szerződésben meghatározott kivételek valamelyikének megfelelnek.

               (48)

               A Szerződésben e három támogatási kategória számára meghatározott kivételek a Tanács 1407/2002/EK rendelet 3. cikkében felsorolt keretekben kerültek összegyűjtésre:

                           —

                           A kutatás és fejlesztés állami támogatásáról szóló közösségi keretszabályok (1996. február 17-i – az 1998. február 15-i, 98/C 48/02 közleménnyel módosított (6) – 96/C 45/06 közlemény (7), és a 2002. május 8-i 2002/C 111/03 közlemény (8)).

                           —

                           A környezetvédelem támogatásáról szóló közösségi keretszabályok (2001. február 3-i 2001/C 37/03 közlemény (9)).

                           —

                           A Bizottság 2001. január 12-i, az EK-Szerződés 87. és 88. cikkének az oktatási támogatásokra való alkalmazásáról szóló 68/2001/EK rendelete (10).

         4.3.   A támogatások bejelentése

               (49)

               A széniparnak nyújtandó tervezett tagállami támogatások bejelentésével és a 3632/93/ESZAK határozat 8. cikkével összhangban Spanyolország 1998 március 31-én megküldte a Bizottságnak a szénipar és a bányarégiók alternatív fejlesztésével foglalkozó modernizációs, racionalizációs, szerkezetátalakításra és tevékenységcsökkentésre vonatkozó – az 1998-2005-ös terven alapuló –, 1998-2002-es időszakot felölelő tervét. A Bizottság erről az 1998. június 3-i 98/673/ESZAK határozatban kedvezően nyilatkozott (11). Ebben a tervben a spanyol kormány különböző pénzügyi beavatkozásokat helyez kilátásba annak érdekében, hogy a kérdéses tervek keretein belül fedezze a 3632/93/ESZAK határozat 3., 4. és 5. cikke által előirányzott támogatásokat.

               (50)

               Az 1407/2002/EK rendelet 9. cikke (10) bekezdésének megfelelően – ez megfelel a 3632/93/ESZAK határozat 9. cikke (1) bekezdésének –, a tagállamok bejelentik a széniparnak szándékaik szerint a következő évben nyújtandó összes pénzügyi támogatást. Spanyolország 2000. június 19-i levelében értesítette a Bizottságot a támogatási intézkedésekről. A Bizottság nem emelt kifogást ezen bejelentéssel szemben a 3632/93/ESZAK határozat 9. cikkének (4) bekezdésében meghatározott határidőn belül. Ennek következtében a 2000. év támogatásai engedélyezettnek tekinthetők. Ez volt egyébként a 2003. február 19-i, a formális vizsgálati eljárás megkezdését elrendelő bizottsági határozat következtetése is. Mindamellett – mint ahogy azt a 2003. február 19-i határozat következtetései szintén megállapították – Spanyolország nem tett eleget előzetes bejelentési kötelezettségeinek a 2001 és 2002-es évekre vonatkozóan. Következésképpen Kasztília és León régió 2001 és 2002-es – a 2002. szeptember 5-i spanyol bejelentésben szereplő – támogatásait nem engedélyezett támogatásoknak kell tekinteni.

         4.4.   A kutatási és fejlesztési támogatások (K+F) értékelése

               (51)

               A Bizottság a kutatásnak és fejlesztésnek adható állami támogatásról szóló közösségi keretszabály fényében megvizsgálta ezeket a támogatási intézkedéseket. A támogatási időszak alatt ez a keretszabály a Bizottság következő közleményeiben jelent meg: 1996. február 17-i 96/C 45/06, 1998. február 13-i 98/C 48/02 és a 2002. május 8-i 2002/C 111/03.

               (52)

               Az alábbi támogatásokról van szó:

                           EUR-ban

                           Dokumentáció

                           Év

                           Vállalat

                           Támogatás

                           186/01

                           2001

                           Carbones de Arlanza SA

                           14 514,44

                           136/02

                           2002

                           Alto Bierzo SA

                           133 829,29

                     A Kasztília és León Tanácsa K+F támogatásai nyílt pályázati eljárás keretében kerültek odaítélésre, céljuk a szénipari tevékenység fejlesztése a lehető legbiztonságosabb körülmények között. Mindamellett nem változtathatják meg a kereskedelmi feltételrendszert, és nem lehetnek ellentétesek a közösségi érdekekkel sem.

               (53)

               A finanszírozott tervek célja új kitermelési eljárások fejlesztéséhez és a meglévő eljárások jelentős javításához felhasználható ismeretek megszerzése. Ezeket a terveket a műszaki vagy tudományos percepciót és a kitermelési eljárások vagy bármely más vonatkozó technológia szervezését javító potenciálnak megfelelően választották ki. Egy eljárás vagy technológia adaptálásával és hatékonyságának növelésével is foglalkoznak. Az intézkedés nem kíván gyakorlati kísérleteket szubvencionálni. Ezek a tervek központi szerepet játszanak az új megoldások felkutatásában. A spanyol hatóságok szerették volna ezeket – a kormány céljainak eléréséhez komolyan hozzájáruló változásokat (nevezetesen: hatékonyabb és versenyképesebb bányaiparral rendelkezni) – jól véghezvinni és felgyorsítani. Ezeket a kormány pénzügyi támogatása nélkül nem lehett volna elérni vagy széleskörűen megvalósítani. Tekintettel ezekre a meggondolásokra, a Bizottság véleménye szerint a kérdéses tevékenységek megfelelnek a kutatás és fejlesztés állami támogatására vonatkozó közösségi keretszabály I. melléklete által meghatározott ipari kutatásnak. Ezen kutatási tevékenységek végeredményét az új és módosított kitermelési eljárásokkal foglalkozó fejlesztési tervekhez fel lehet használni.

               (54)

               A támogatható költségek megfelelnek a keretszabály II. mellékletében meghatározott költségeknek. A támogatásintenzitás gyenge, és a két esetben a támogatást a KKV-k kapják. Ez az intenzitás nem lépi túl a keretszabály (5) bekezdésében meghatározott határokat. Ez utóbbi (6) bekezdése értelmében a támogatásnak arra kell ösztönöznie a bányavállalatokat, hogy megfelelő K+F kiegészítő tevékenységeket folytassanak, az ilyen tevékenységet soha nem végző vállalatok pedig bátran foglalkozzanak ezzel a területtel. Mivel a kedvezményezettek KKV-k, a Bizottság úgy véli, hogy – a keretszabály 6.4. pontjának megfelelően – a támogatás megfelelő ösztönző erővel bír.

               (55)

               Következésképpen a Bizottság úgy gondolja, hogy a kutatási és fejlesztési tevékenység számára biztosított támogatási rendszer megfelel a keretszabálynak.

         4.5.   A környezetvédelmi támogatás értékelése

               (56)

               A Bizottság a környezetvédelmi célú állami támogatásokról szóló közösségi keretszabálynak megfelelően elemzi ezt a fajta támogatási intézkedést.

               (57)

               A Spanyolország által benyújtott tájékoztatás alapján a Bizottság úgy gondolja, hogy a támogatási rendszer célja – egyebek között –, hogy a KKV-ket az új, kötelező szabályok bevezetésétől számított hároméves periódusban segítse az új közösségi szabályozáshoz való alkalmazkodásban, kötelező közösségi szabályok hiányában segítse a beruházásokat, és segítse a hatályban lévő közösségi szabványoknál szigorúbb belföldi szabályokhoz való alkalmazkodást elősegítő beruházásokat. A rendszer a támogatható költségek 15 %-áig engedélyezi ezt a támogatást, ez megfelel a keretszabálynak. A Bizottság úgy gondolja, hogy a kérdéses beruházások megfelelnek a keretszabály E.1.6. fejezetének. A vízszennyezést illetően feltétlenül szükséges beruházásokat eszközölni az elhagyott bányákból származó vízforgalom ellenőrzése érdekében. Ezen beruházások célja – többek között – a talajvíz ellenőrzése, az áradások elkerülése és a derítővíz kockázatmentes cirkulációjának elősegítése. Ezen vizek minősége meg kell feleljen a spanyol törvényes előírásoknak. A Bizottság úgy gondolja, hogy egy beruházásfinanszírozás elfogadható költségeinek meghatározásakor a beruházás megvalósításából származó előnyöket a támogatás nettó kiszámításakor figyelembe kell venni. Ez megfelel a keretszabály 37. pontjának. Ez utóbbi 38. pontjának megfelelően a támogatható költségek számításba veszik a rehabilitált területek potenciális többletértékét. Ami a bányarehabilitációt illeti, a támogatható költségek a bányaüzemeltetés költségeire korlátozódnak, ide értve az alkalmazottakat, a gépeket és a szükséges eszközök amortizációját, el kell kerülni a gázkibocsátást, a földalatti bányavizek feltörését, meg kell akadályozni a veszélyes bányaművekhez való hozzáférést, a vízszennyezést, valamint regenerálni kell a salakrakodókat és zagytározókat. Ebben az értelemben a rendszer megfelel a keretszabály 36. pontjának.

               (58)

               Kasztília és León az alábbi támogatásokat ítélte oda:

                           EUR-ban

                           Dokumentáció

                           Év

                           Vállalat

                           Támogatás

                           17/01

                           2001

                           MSP.

                           580 027,42

                           477/01

                           2001

                           Mina la Sierra

                           5 395,65

                           607.1/01

                           2001

                           Carbones San Isidro y María

                           8 106,12

                           17/02

                           2002

                           MSP.

                           136 450,88

                     Ezek nyíltszíni kitermelés környezeti rehabilitációjára vonatkoznak, a 607.1/01 dokumentum esetében pedig egy transzformátorállomás és elektromos vezeték kiépítéséről van szó.

               (59)

               A Spanyolország által benyújtott tájékoztatás tanulmányozása után a Bizottság úgy gondolja, hogy a vállalatok által bevezetett, és szennyezett ipari telepek szanálása miatt a környezetet ért károk enyhítését célzó intézkedések illeszkednek ezen keretszabály hatályába. A környezet helyreállításának költségei történeti költségek. Tulajdonképpen a kitermelés megszüntetése után a bányákban megemelkedik a vízszint. Márpedig a talajszerkezet és a különböző vízáramlások miatt a környezetet veszélyeztető, és megfigyelés alatt tartandó vizeket kibocsátó bánya azonosítása nem is olyan egyszerű feladat. Nem lehetséges tehát a szennyezés felelősét megállapítani. Egyébiránt a bányák tulajdonosai gyakran cserélődtek, vagy a bányák már nem is léteznek. A Bizottság tehát úgy gondolja, hogy a gazdasági felelősséget nem lehet a jelenleg is működő bányavállalatokra hárítani. Ebben az esetben a rehabilitációs költségek fedezésére hivatott támogatási rendszer megfelel a keretszabálynak.

               (60)

               Kasztília és León az alábbi támogatásokat ítélte oda:

                           EUR-ban

                           Dokumentáció

                           Év

                           Vállalat

                           Támogatás

                           137/01

                           2001

                           Alto Bierzo, SA

                           93 825,20

                           237/01

                           2001

                           Antracitas de Arlanza

                           9 916,70

                           607.2/01

                           2001

                           Carbones San Isidro y María

                           8 119,04

                           1147/01

                           2001

                           Coto Minero del Sil

                           60 101,21

                           2117.1/01

                           2001

                           Unión Minera del Norte

                           55 934,56

                           2117.2/01

                           2001

                           Unión Minera del Norte

                           136 506,80

                           27/02

                           2002

                           Hullera Vasco Leonesa

                           292 504,00

                           137/02

                           2002

                           Alto Bierzo, SA

                           15 879,22

                           1147.1/02

                           2002

                           Coto Minero del Sil

                           68 582,02

                           1147.2/02

                           2002

                           Coto Minero del Sil

                           47 856,86

                     Ezek a rehabilitációs munkákra vagy a zagytározók biztonságára, folyómedrek védelmére, valamint az egykori bányák közelében lévő területek helyreállítására vonatkoznak. Ezeket az egyedi eseteket tekintve a Bizottság úgy gondolja, hogy a környezet pusztulása hosszú évek óta tart, nem voltak rehabilitációs szabványok, sőt még a felelősök sem nevezhetők meg egyértelműen. Ennek következtében úgy gondolja, hogy a fent említett, jelenlegi bányaüzemeltető vállalatoknak nem kell a költségeket magukra vállalniuk. A keretszabály 38. pontjának megfelelően, a támogatások nem haladhatják meg a támogatható költségek 100 %-át, és a munkák összköltségének kevesebb, mint 15 %-át. A támogatható költségek megegyeznek a telephelyi földterület értéktöbbletével csökkentett munkaköltséggel.

               (61)

               Kasztília és León az alábbi támogatásokat ítélte oda:

                           EUR-ban

                           Dokumentáció

                           Év

                           Vállalat

                           Támogatás

                           2111.1/01

                           2001

                           Unión Minera del Norte

                           109 569,31

                           2111.2/01

                           2001

                           Unión Minera del Norte

                           230 183,55

                           2111.3/01

                           2001

                           Unión Minera del Norte

                           121 656,87

                           2111.4/01

                           2001

                           Unión Minera del Norte

                           303 840,71

                           2111.5/01

                           2001

                           Unión Minera del Norte

                           306 940,49

                           891/02

                           2002

                           Campomanes Hermanos

                           89 232,00

                           2111.1/02

                           2002

                           Unión Minera del Norte

                           35 526,45

                           2111.2/02

                           2002

                           Unión Minera del Norte

                           75 452,05

                           2111.4/02

                           2002

                           Unión Minera del Norte

                           118 602,83

                           2111.5/02

                           2002

                           Unión Minera del Norte

                           205 304,23

                           2111.6/02

                           2002

                           Unión Minera del Norte

                           248 210,85

                           2111.7/02

                           2002

                           Unión Minera del Norte

                           626 746,00

                           211.1/02

                           2002

                           Viloria Hermanos SA

                           87 880,00

                           211.2/02

                           2002

                           Viloria Hermanos SA

                           87 880,00

                     Jóllehet Spanyolország a szerkezetátalakításból eredő rendkívüli kiadásokat fedező intézkedésekként jelentette be ezeket a támogatásokat (1407/2002/EK rendelet 7. cikke), ezek főleg a környezetvédelmet szolgálják, mivel céljuk a bányaterületi talaj helyreállítása és a létrehozott létesítmények lebontása annak érdekében, hogy az elhagyott szénbányák minél kevésbé határozzák meg a környezeti képet. Abban az időben, amikor ezeket a munkákat végezték, nem szabályozták még a kérdéses létesítmények helyreállítását.

               (62)

               Tekintettel a bányaművelés speciális jellegére, a Bizottság úgy gondolja, hogy a jelenlegi, külső lerakatokból (salakhegyek) vagy bányákból származó vizek és gázok által okozott szennyezés nagy része a múlt öröksége. Az esetek többségében tehát az egykori bányaművelés nyomainak megszüntetéséről van szó. A támogatást történeti költségként kell felfogni, és nem lehet pontosan meghatározni a szennyezés felelősét. Következésképpen a támogatás célja a bányarégiók környezeti rehabilitációja. A talaj- és a felszíni vagy felszín alatti vízkárosodás a keretszabály hatálya alá tartozik. A támogatások nem haladhatják meg a támogatható költségek 100 %-át, és a munkák összköltségének kevesebb, mint 15 %-át. A támogatható költségek, azaz a telephelyi földterület értéktöbbletével csökkentett munkaköltség is megfelel a keretszabálynak.

               (63)

               A fentebb kifejtett indokok és a Spanyolország által benyújtott tájékoztatás vizsgálata alapján a Bizottság úgy határoz, hogy a környezetvédelmi támogatás megfelel a fent említett közösségi keretszabálynak.

         4.6.   A bányászati ismeretek oktatásához nyújtott segély értékelése

               (64)

               A szénipar állami támogatásáról szóló 1407/2002/EK rendeletnek, és különösen annak 3. cikke (1) bekezdésének és a (21) preambulumbekezdésének megfelelően, ezen támogatási kategóriákban oktatási támogatás a Bizottság által meghatározott feltételekkel és szempontok szerint adható. Következésképpen a Bizottság értékelte, hogy ezen támogatási intézkedések mennyiben felelnek meg az EK-Szerződés 87. és 88. cikke oktatási támogatásokról szóló 68/2001/EK rendelete rendelkezéseinek. Spanyolországnak be kellett volna jelentenie ezeket az intézkedéseket, mivel a nevezett rendelet által előírt feltételek nem teszik lehetővé az előzetes bejelentési kötelezettség alóli mentességet a széniparnak nyújtott állami támogatások esetében.

               (65)

               Az alábbi támogatások esetében:

                           EUR-ban

                           Dokumentáció

                           Év

                           Vállalat

                           Támogatás

                           183/01

                           2001

                           Carbones de Arlanza SA

                           6 436,84

                           453/01

                           2001

                           Mina Adelina SA

                           4 376,33

                           473/01

                           2001

                           Mina la Sierra SA

                           6 565,49

                           1353/01

                           2001

                           Minas de Valdeloso SL

                           7 867,25

                     A Spanyolország által benyújtott tájékoztatás tanulmányozása után, és figyelembe véve, hogy ez utóbbi garantálta, hogy a 4. cikk által említett támogatás maximális intenzitását nem lépik túl a rendszer alkalmazása során, a Bizottság úgy gondolja, hogy a Kasztília és León közösség által megítélt, bányászati képzésre vonatkozó támogatási intézkedések nem fogják torzítani a versenyt, és a fent említett rendelet értelmében engedélyezhető. Ebből a szempontból a rendszer megfelel a kérdéses rendeletnek.

         4.7.   A bányabiztonsághoz nyújtott segély értékelése

               (66)

               Spanyolország által benyújtott tájékoztatás és támogatás tanulmányozása után a Bizottság úgy gondolja, hogy ezt a támogatást a széniparnak nyújtott állami támogatásokról szóló 1407/2002/EK rendelet fényében kell értékelni.

               (67)

               Kasztília és León az alábbi támogatásokat ítélte oda:

                           EUR-ban

                           Dokumentáció

                           Év

                           Vállalat

                           Támogatás

                           182/01

                           2001

                           Carbones de Arlanza SA

                           39 630,74

                           452/01

                           2001

                           Mina Adelina SA

                           23 991,44

                           472/01

                           2001

                           Mina La Sierra SA

                           12 020,24

                           502/01

                           2001

                           Minex, SA

                           120 202,42

                           602.1/01-LE

                           2001

                           Carb. San Isidoro y María

                           30 050,61

                           602.3/01 PA

                           2001

                           Carb. San Isidoro y María

                           13 044,13

                           1352/01

                           2001

                           Minas de Valdeloso SL

                           35 520,76

                           452/02

                           2002

                           Mina Adelina SA

                           16 224,00

                           502/02

                           2002

                           Minex SA

                           64 835,64

                           1142/02

                           2002

                           Coto Minero del Sil

                           383 920,19

                     Ezek a vállalatoknak a biztonság és az egészségesség javítására fordított költségeire vonatkoznak. Ezek a kiadások nem az aktuális termeléshez, hanem bányagépészeti és bányatelepi beruházásokhoz kapcsolódnak. Ebben az értelemben a Bizottság úgy gondolja, hogy a megítélt összegek nem lépik túl a biztonsági munkálatok költségét, következésképp ezek az intézkedések összhangban vannak az említett rendelet 7. cikkével és a mellékletének 1. g) pontjában meghatározott rendelkezésekkel, már ami azon költségek meghatározását illeti, amikre a 7. cikk hivatkozik. A Bizottság ennélfogva úgy határoz, hogy a bányabiztonsági támogatás megfelel a nevezett rendeletnek.

         5.   Következtetés

         ELFOGADTA EZT A HATÁROZATOT:
   1. cikk
   A kutatás és fejlesztés, a környezetvédelem, a bányászati ismeretek és bányabiztonság területén Spanyolország által Kasztília és León autonóm közösség szénkitermelő vállalatai érdekében – a Regionális Ipari, Kereskedelmi és Idegenforgalmi Tanácsnak a bányaipar ösztönzőinek megítéléséről szóló, 2000. december 19-i és 2001. december 19-i rendeletei alapján – 2001 és 2002-ben gyakorolt támogatási rendszere összeegyeztethető a közös piaccal a Szerződés 87. cikke harmadik albekezdése rendelkezéseinek megfelelően.
   2. cikk
   A jelen határozat címzettje a Spanyol Királyság.

      Brüsszel, 2004. március 30-án.

            a Bizottság részéről

         Loyola DE PALACIO

            alelnök

      (1)  HL C 105., 2003.5.1., 2. o.

      (2)  HL L 329., 1993.12.30., 12. o.

      (3)  HL L 83., 1999.3.27., 1. o. A legutóbb a 2003. évi csatlakozási okmánnyal módosított rendelet. Lásd pontosan „A Bizottság közleménye az ESZAK-Szerződés megszűnését követően a versenyjogi ügyek kezelésének bizonyos kérdéseiről”, (HL C 152., 2002.6.26., 5. o.).

      (4)  HL C 105., 2003.5.1., 2. o.

      (5)  HL L 205., 2002.8.2. 1. o. A legutóbb a 2003. évi csatlakozási okmánnyal módosított rendelet. Lásd pontosan a „A Bizottság közleménye az ESZAK-Szerződés megszűnését követően a versenyjogi ügyek kezelésének bizonyos kérdéseiről” 47. pontját.

      (6)  HL C 45., 1996.2.17., 5. o.

      (7)  HL C 48., 1998.2.13., 2. o.

      (8)  HL C 111., 2002.5.8., 3. o.

      (9)  HL C 37., 2001.2.3., 3. o.

      (10)  HL L 10., 2001.1.13., 20. o. A legutóbb a 363/2004/EK rendelettel (HL L 63., 2004.2.28., 20. o.) módosított rendelet.

      (11)  HL L 303., 1998.11.13., 57. o.


title: 2012/594/EU: Az Európai Parlament határozata ( 2012. május 10. ) az Eurojust 2010-es pénzügyi évre szóló költségvetésének végrehajtására vonatkozó mentesítésről

text:
               17.10.2012

               HU

               Az Európai Unió Hivatalos Lapja

               L 286/267

         AZ EURÓPAI PARLAMENT HATÁROZATA
   (2012. május 10.)
   az Eurojust 2010-es pénzügyi évre szóló költségvetésének végrehajtására vonatkozó mentesítésről
   (2012/594/EU)
   AZ EURÓPAI PARLAMENT,

               —

               tekintettel az Eurojust 2010-es pénzügyi évre vonatkozó végleges éves beszámolójára,

               —

               tekintettel a Számvevőszéknek az Eurojust 2010-es pénzügyi évre vonatkozó éves beszámolójáról szóló jelentésére, az Eurojust válaszaival együtt (1),

               —

               tekintettel a Tanács 2012. február 21-i ajánlására (06083/2012 – C7-0051/2012),

               —

               tekintettel az Európai Unió működéséről szóló szerződés 319. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (2) és különösen annak 185. cikkére,

               —

               tekintettel a bűnözés súlyos formái elleni fokozott küzdelem céljából az Eurojust létrehozásáról szóló, 2002. február 28-i 2002/187/IB tanácsi határozatra (3) és különösen annak 36. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló, 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (4) és különösen annak 94. cikkére,

               —

               tekintettel eljárási szabályzata 77. cikkére és VI. mellékletére,

               —

               tekintettel a Költségvetési Ellenőrző Bizottság jelentésére és az Állampolgári Jogi, Bel- és Igazságügyi Bizottság véleményére (A7-0128/2012),

               1.

               mentesítést ad az Eurojust adminisztratív igazgatója számára az Eurojust 2010-es pénzügyi évre szóló költségvetésének végrehajtására vonatkozóan;

               2.

               megjegyzéseit a mellékelt állásfoglalásban foglalja össze;

               3.

               utasítja elnökét, hogy továbbítsa ezt a határozatot és az annak szerves részét képező állásfoglalást az Eurojust adminisztratív igazgatójának, a Tanácsnak, a Bizottságnak és a Számvevőszéknek, és gondoskodjon közzétételükről az Európai Unió Hivatalos Lapjában (L sorozat).

            az elnök

         Martin SCHULZ

            a főtitkár

         Klaus WELLE

      (1)  HL C 366., 2011.12.15., 140. o.

      (2)  HL L 248., 2002.9.16., 1. o.

      (3)  HL L 63., 2002.3.6., 1. o.

      (4)  HL L 357., 2002.12.31., 72. o.
   MELLÉKLET

      AZ EURÓPAI PARLAMENT UTÓBBI ÉVEKBEN TETT AJÁNLÁSAI

               Eurojust

               2006

               2007

               2008

               2009

               Teljesítmény

               tárgytalan

               A mutatószámok hiánya, a felhasználói elégedettség mérésének hiányossága és a költségvetés és a munkaprogram közötti koordináció hiánya megnehezíti az Eurojust teljesítményének mérését

               Felszólítja az ügynökséget, hogy tájékoztassa a mentesítésért felelős hatóságot a kulcsfontosságú mutatókról, és arról, hogy azok hogyan kapcsolódnak az ügynökség célkitűzéseihez, költségvetéséhez és munkaprogramjához

               Átvitt előirányzatok

               Az évenkéntiség és az egyediség elvét nem tartják be pontosan: a költségvetési gazdálkodás során magas a költségvetési sorok közötti átcsoportosítás aránya, és az alátámasztó dokumentáció számos esetben nem volt teljes

               Az évenkéntiség elvét nem tartották be pontosan: az átvitt előirányzatok aránya magas, a programozás és az ellenőrzés gyenge (költségvetés: 18 900 000 EUR; előirányzatok: 18 000 000 EUR; átvitel: 5 200 000 EUR)

                           —

                           Az évenkéntiség elvét nem tartották be pontosan: magas volt az előző évről átvitt, majd pedig törölt előirányzatok aránya (törlésre került 1 000 000 EUR, azaz az átvitt előirányzatok 25 %-a)

                           —

                           Felszólítja a Bizottságot, hogy az Eurojust készpénzállományát a lehető legalacsonyabb szinten tartsa; az Eurojust folyamatosan magas készpénzállománnyal rendelkezik (2008 decemberében: 4 612 878,47 EUR)

                           —

                           A Számvevőszék nem fogalmazott meg észrevételeket az előirányzatok átvitelének és törlésének 2009-es szintjéről

                           —

                           Az előző mentesítési eljárásokhoz hasonlóan felhívja az ügynökséget, hogy tájékoztassa a mentesítésért felelős hatóságot arról, milyen lépéseket tesznek az előirányzatok átvitelének elkerülésére

               Közbeszerzési eljárások

               Hiányosságok tapasztalhatóak a közbeszerzési eljárásokban

               Az előző két évhez hasonlóan hiányosságok tapasztalhatóak a közbeszerzési eljárásokban (azaz az ügynökség szabályellenesen hosszabbított meg szerződéseket)

               Az előző három évhez hasonlóan hiányosságok tapasztalhatóak a közbeszerzési eljárásokban: a közbeszerzési eljárások értékét az esetek többségében nem mérték fel az eljárás elindítása előtt; hiányosságokra derült fény a szerződések ellenőrzésének és a közbeszerzési ügyletek tervezésének terén; elszólítja az ügynökséget, hogy tájékoztassa a mentesítésért felelős hatóságot arról, hogyan tervezik a helyzet megoldását

               Gratulál az ügynökségnek, amiért intézkedéseket állapított meg a releváns termékek/szolgáltatások piaci értékének a beszerzési eljárás megkezdése előtt történő értékelésére; ezt a kezdeményezést a többi ügynökség által is követendő, fontos gyakorlatnak tartja; üdvözli továbbá az ügynökség 2009-re vonatkozó éves beszerzési tervét, amely nagymértékben segítette az ügynökség részlegeit és szolgálatait pályázataik lebonyolításában; úgy véli, hogy ezek a kezdeményezések javítják az utalványozó ellenőrző és irányító szerepét

               Humánerőforrás

               tárgytalan

                           —

                           Hiányosságok tapasztalhatóak a felvételi eljárásokban

                           —

                           A betöltetlen álláshelyek aránya 2007 és 2008 vége között 34 %-ról 25 %-ra csökkent

                           —

                           Hiányosságok tapasztalhatóak a munkaerő-felvételi tervezésben

                           —

                           Hiányosságok tapasztalhatóak a munkaerő-felvételi eljárások tervezésében és végrehajtásában: az álláshelyek 26 %-a továbbra is betöltetlen

                           —

                           Az Eurojust nem tartotta tiszteletben az egyediség elvét

                           —

                           Felhívja az ügynökséget, hogy tájékoztassa a mentesítésért felelős hatóságot az új felvételi eljárásáról

                           —

                           A Számvevőszék hiányosságokról számol be a munkaerő-felvételi eljárások tervezése és végrehajtása terén (az álláshelyek 24 %-a továbbra is betöltetlen)

                           —

                           Sürgeti az ügynökséget, hogy dolgozzon ki átfogó felvételi cselekvési tervet a betöltetlen álláshelyek jelentős mértékű csökkentése érdekében, és erről tájékoztassa a mentesítésért felelős hatóságot;

                           —

                           felszólítja az ügynökséget, hogy az IAS által javasoltaknak megfelelően csökkentse az ideiglenes alkalmazottak számát

                           —

                           Aggályosnak tartja, hogy a Számvevőszék jelentése alapján az ügynökségnél hat középvezetői álláshelyből hármat ideiglenes jelleggel, „megbízott” alkalmazottakkal töltöttek be

               Belső ellenőrzés

               tárgytalan

               tárgytalan

               Felszólítja az ügynökséget, hogy hajtsa végre a Belső Ellenőrzési Szolgálat mind a 26 ajánlását; felszólítja az ügynökséget, hogy a humánerőforrás-gazdálkodás terén haladéktalanul hajtsa végre az alábbi ajánlásokat: készítsen rövid távú tervet a jelenleg betöltetlen állások betöltésére; a humánerőforrás-osztály átszervezése; az ideiglenes alkalmazottak számának csökkentése; a felvételi eljárás megerősítése; végrehajtási szabályok elfogadása a szakmai előmenetelre vonatkozóan; a felvételi bizottság függetlenségének biztosítása; a közbeszerzési eljárások megfelelő végrehajtásának biztosítása

               Felszólítja az ügynökséget, hogy tájékoztassa a mentesítésért felelős hatóságot arról, hogy milyen okokból késlekedik az IAS által 2008. december 31-én tett ajánlások végrehajtása, és hogy haladéktalanul tegyen lépéseket a felvételi eljárás javítására, az ideiglenes alkalmazottak számának csökkentésére, a humánerőforrás (HR) részleg átszervezésére, humánerőforrás-gazdálkodási terv kidolgozására, a HR-tevékenységek felügyeletének megerősítésére és a kivételek nyilvántartásában szereplő tartalom felülvizsgálatára

          ---documentbreak---

               17.10.2012

               HU

               Az Európai Unió Hivatalos Lapja

               L 286/268

         AZ EURÓPAI PARLAMENT ÁLLÁSFOGLALÁSA
   (2012. május 10.)
   az Eurojust 2010-es pénzügyi évre szóló költségvetésének végrehajtására vonatkozó mentesítésről szóló határozat szerves részét képező megjegyzésekkel
   AZ EURÓPAI PARLAMENT,

               —

               tekintettel az Eurojust 2010-es pénzügyi évre vonatkozó végleges éves beszámolójára,

               —

               tekintettel a Számvevőszéknek az Eurojust 2010-es pénzügyi évre vonatkozó éves beszámolójáról szóló jelentésére, az Eurojust válaszaival együtt (1),

               —

               tekintettel a Tanács 2012. február 21-i ajánlására (06083/2012 – C7-0051/2012),

               —

               tekintettel az Európai Unió működéséről szóló szerződés 319. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (2) és különösen annak 185. cikkére,

               —

               tekintettel a bűnözés súlyos formái elleni fokozott küzdelem céljából az Eurojust létrehozásáról szóló, 2002. február 28-i 2002/187/IB tanácsi határozatra (3) és különösen annak 36. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló, 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (4) és különösen annak 94. cikkére,

               —

               tekintettel eljárási szabályzata 77. cikkére és VI. mellékletére,

               —

               tekintettel a Költségvetési Ellenőrző Bizottság jelentésére és az Állampolgári Jogi, Bel- és Igazságügyi Bizottság véleményére (A7-0128/2012),

               A.

               mivel a Számvevőszék megállapította, hogy kellő mértékben megbizonyosodott arról, hogy az Eurojust 2010-es pénzügyi évre vonatkozó éves beszámolója megbízható, és hogy az annak alapjául szolgáló ügyletek jogszerűek és szabályszerűek;

               B.

               mivel 2011. május 10-én a Parlament megadta a mentesítést az Eurojust adminisztratív igazgatójának az ügynökség 2009-es pénzügyi évre szóló költségvetésének végrehajtására vonatkozóan (5), és a mentesítési határozatot kísérő állásfoglalásban a Parlament többek között:

                           —

                           sürgette az ügynökséget, hogy tájékoztassa a mentesítésért felelős hatóságot az előirányzatok átvitelének elkerülése érdekében tett lépéseiről,

                           —

                           aggodalmának adott hangot, amiért a Számvevőszék ismételten hiányosságokat állapított meg a munkaerő-felvételi eljárások tervezésében és megvalósításában; megállapította elsősorban, hogy a betöltetlen álláshelyek aránya még mindig túlságosan magas (24 %), jóllehet alacsonyabb, mint 2008-ban (26 %) és 2007-ben (33 %),

                           —

                           felszólította az ügynökséget, hogy haladéktalanul tegyen lépéseket a felvételi eljárás javítására, az ideiglenes alkalmazottak számának csökkentésére, a humánerőforrás (HR) részleg átszervezésére, humánerőforrás-gazdálkodási terv kidolgozására, a HR-tevékenységek felügyeletének megerősítésére és a kivételek nyilvántartásában szereplő tartalom felülvizsgálatára;

               C.

               mivel az ügynökség 2010-es költségvetése 32 300 000 EUR volt, ami a 2009-as pénzügyi évhez képest 14,5 %-os növekedést jelent;

               D.

               mivel az Unió hozzájárulása az ügynökség költségvetéséhez 2010-ben 30 163 220 EUR-t tett ki (6) – szemben a 2009-es 24 799 400 EUR-val, ami 21,62 %-os növekedést jelent;

      Költségvetési és pénzgazdálkodás

               1.

               az ügynökség éves tevékenységi jelentése alapján megállapítja, hogy az ügynökség a 2010-es működési költségvetése kötelezettségvállalási előirányzatainak 97,8 %-át végrehajtotta; különösen azt emeli ki, hogy 2009-hez képest a végrehajtott költségvetés aránya:

                           —

                           az I. címben (Személyzeti kiadások) 18,6 %-kal nőtt,

                           —

                           a II. címben (Igazgatás) 6 %-kal nőtt,

                           —

                           a III. címben (Operatív kiadások) 34 %-kal nőtt;

               2.

               nyugtázza, hogy a Bizottság 2 159 000 EUR-t biztosított az ügynökség számára büntetőjogi jogérvényesüléssel kapcsolatos programokban való részvételre (közös nyomozócsoportok), és az ügynökség ezen összeg 95 %-át 2010-ben megkapta;

      Előirányzatok átcsoportosítása és átvitele

               3.

               az éves tevékenységi jelentés alapján megállapítja, hogy 2010-ben hat költségvetési átcsoportosítást hajtottak végre;

               4.

               az éves tevékenységi jelentés alapján megállapítja, hogy a kötelezettségvállalási előirányzatok automatikus átvitele (a támogatások kivételével) 2009 és 2010 viszonylatában 16 %-ról 20 %-ra nőtt, és 2010-ben összesen elérte a 6 100 000 EUR-t;

               5.

               felhívja az ügynökséget, hogy tájékoztassa a mentesítésért felelős hatóságot arról, milyen lépéseket tesznek az előirányzatok átvitelének elkerülésére; különösen aggódik a III. címben végrehajtott túlzott átvitelek miatt, amelyek elérték a III. cím teljes költségvetésének 38 %-át, és hangsúlyozza, hogy ezt a hibát a Számvevőszék több éve kiemeli;

               6.

               sajnálatát fejezi ki amiatt, hogy magas a 2011-re áthozott működési kiadások szintje; tudomásul veszi az ügynökség válaszát, amely szerint ez elsősorban a szervezeti felépítés felülvizsgálatára irányuló projektnek, az új számítógép-infrastruktúrának és az adatfeldolgozáshoz kapcsolódó költségeknek tudható be; üdvözli az ügynökség által 2012-re tervezett intézkedéseket, különösen az egyes egységek számára külön közbeszerzési tervek kialakítását; kéri az ügynökséget, hogy ezen intézkedéseket további késedelem nélkül hajtsa végre; üdvözli az arra vonatkozó biztosítékot, hogy az év során a lehető leghamarabb biztosítják a közbeszerzéshez szükséges jóváhagyásokat és kötelezettségvállalásokat, és kéri az ügynökséget, hogy e biztosítéknak megfelelően járjon el;

      Közbeszerzési eljárások

               7.

               az éves tevékenységi jelentés alapján nyugtázza, hogy 2010-ben kilenc nyílt közbeszerzési eljárás, hét tárgyalásos eljárás, három intézményközi eljárás és egyetlen, egy nemzetközi szervezettel lebonyolított közös eljárás zajlott le, amelyek eredményeképpen 29 új szerződést kötöttek;

               8.

               nyugtázza a Számvevőszék észrevételeit, miszerint az értékelési bizottság egy esetben nem alkalmazta az ajánlattételhez szükséges dokumentációban közzétett súlyozásokat; ezért felszólítja az ügynökséget, hogy előzze meg a további ilyen hibákat, és bizonyosodjon meg arról, hogy az eljárások során tiszteletben tartják a vonatkozó minőségi előírásokat;

      Kivételek jegyzéke

               9.

               az éves tevékenységi jelentés alapján megállapítja, hogy 2010-ben hat új határozatot rögzítettek a kivételek jegyzékében: négy költségvetési, pénzügyi és közbeszerzési kérdéseket érintett, kettő pedig a humánerőforrással kapcsolatos ügyeket;

               10.

               felhívja a figyelmet különösen arra, hogy a költségvetési, pénzügyi és közbeszerzési kérdéseket érintő négy kivétel az alábbiakra vonatkozik:

                           —

                           az Eurojust pénzügyi szabályzata 23. cikkének (1) bekezdése értelmében végrehajtott átcsoportosítások megtételére vonatkozó jog átruházása,

                           —

                           az Eurojust pénzügyi szabályzatának 75. cikke, és az Eurojust/Európai Igazságügyi Hálózat által odaítélt támogatás, továbbá az, hogy a kivétel 2010. december 31-én lejárt,

                           —

                           egy olyan szerződés meghosszabbítása, amelyet meg kellett volna szüntetni, valamint az, hogy a helyzet 2010. december 27-én oldódott meg azáltal, hogy egy közbeszerzési eljárást követően új szerződést írtak alá,

                           —

                           egy, az odaítélésről hozott 2008-as döntés értelmében elkülönített összeg növelése (2008-ban),

                     felhívja az ügynökséget, hogy tájékoztassa a mentesítésért felelős hatóságot a 2010 végén még mindig érvényes két kivétellel kapcsolatos helyzetről;

               11.

               a humánerőforrásra vonatkozó kérdésekkel kapcsolatban megállapítja, hogy a két kivétel az alábbiakkal függött össze:

                           —

                           a személyzet egy tagja szerződésének meghosszabbítása, hogy továbbra is ideiglenesen betölthesse az osztályvezetői álláshelyet,

                           —

                           a személyzet egy tagjának ideiglenes áthelyezése a szolgálat érdekében, a személyzeti szabályzat 7. cikke értelmében,

                     az ügynökség tájékoztatása alapján nyugtázza, hogy a két helyzet 2010. október 15-én lezárult;

      Humánerőforrás (HR)

               12.

               aggodalmát fejezi ki amiatt, hogy a Számvevőszék újfent hiányosságokat észlelt a felvételi eljárások végrehajtása terén; megállapítja elsősorban, hogy a betöltetlen álláshelyek aránya még mindig túlságosan magas (13 %), jóllehet alacsonyabb, mint 2009-ben (24 %), 2008-ban (26 %) és 2007-ben (33 %); sürgeti ezért az ügynökséget, hogy dolgozzon ki átfogó felvételi cselekvési tervet a betöltetlen álláshelyek jelentős mértékű csökkentése érdekében, és erről tájékoztassa a mentesítésért felelős hatóságot;

               13.

               nyugtázza a Számvevőszék arra vonatkozó észrevételét, hogy bár lejárt tartaléklistáról nem lehet felvenni alkalmazottakat, 2010-ben felvettek egy tisztviselőt egy olyan tartaléklistáról, amely 2009 januárjában lejárt, és amelynek meghosszabbítását elutasították; felszólítja az ügynökséget annak biztosítására, hogy az ilyen helyzetek jövőbeni elkerülése érdekében a felvétellel kapcsolatos összes döntést megfelelően dokumentálják;

               14.

               sajnálatát fejezi ki emiatt, és felszólítja az ügynökséget, hogy szorosan kövesse nyomon a személyzet felvételéhez készített tartaléklisták érvényességi idejét, hogy a jövőben elkerülje a hasonló hibákat; üdvözli az ügynökség azon válaszát, hogy egy adott tartaléklistáról való felvételre csak akkor kerül sor, miután ellenőrizték az egyes kinevezések megfelelőségét;

               15.

               felszólítja az ügynökséget, hogy hagyjon fel az efféle gyakorlattal, és tartsa tiszteletben a szabályokat;

               16.

               sajnálatát fejezi ki amiatt, hogy az értékelő bizottság nem alkalmazta a pályázati kiírásban közzétett súlyozást; üdvözli az ügynökség által adott azon tájékoztatást, miszerint olyan intézkedéseket hoztak, amelyek közé tartozik, hogy minden egyes közbeszerzésre vonatkozóan még a szerződés odaítélését megelőzően az adminisztratív igazgató elé terjesztik a mélyreható kereskedelmi értékelésre vonatkozó teljes körű dokumentációt; üdvözli az ügynökség tisztességes, átlátható és pontos közbeszerzés melletti elkötelezettségét, amely hozzájárul a szervezet pénzügyi hitelességéhez, és kéri az ügynökséget, hogy tegyen intézkedéseket ezen elkötelezettség teljes körű érvényre juttatása érdekében;

      Teljesítmény

      A szervezeti felépítés felülvizsgálata

               17.

               az éves tevékenységi jelentés alapján megállapítja, hogy a szervezeti felépítés 2009-ben elkezdődött felülvizsgálata 2010-ben folytatódott, és elkészült a 2012–2014-re vonatkozó többéves személyzetpolitikai terv és a 2011-re és 2012-re vonatkozó létszámtervek tervezete; szintén megállapítja, hogy 2010 végére a végrehajtásra vonatkozóan egy tanácsadó részletes tervet nyújtott be, amit az ügynökség testülete végül megvitatott és elfogadott;

      Pénzügyi beszámolás és elemzés

               18.

               nyugtázza az ügynökség éves tevékenységi jelentésében tett kijelentését, mely szerint az ügynökség költségvetési, pénzügyi és közbeszerzési osztálya bevezette az osztályszintű pénzügyi beszámolás és elemzés továbbfejlesztett módszerét; tudomásul veszi, hogy az osztályvezetők jelenleg költségvetési soronként részletes információkat kapnak a kiadásaikról és kötelezettségvállalásaikról, és hogy az információkat havonta és negyedévente teszik közzé, havi bontásban és összességében összehasonlítva az összegeket az előző és az azt megelőző évi költségvetéssel;

               19.

               véleménye szerint e módszer pontos alkalmazásának jobb költségvetési és pénzgazdálkodást kell eredményeznie; felhívja az ügynökséget, hogy tájékoztassa a mentesítésért felelős hatóságot a módszer megvalósítását követően elért konkrét eredményekről;

      Az adminisztratív igazgató feladatai

               20.

               emlékeztet rá, hogy az ügynökség adminisztratív igazgatója tartozik elszámolással a mentesítésért felelős hatóság felé a költségvetés bevételeinek és kiadásainak végrehajtásáért, és hogy az ő feladata a szervezeti struktúra felállítása és az, hogy kialakítsa a lényegi hibáktól mentes végleges beszámoló elkészítésére vonatkozó belső irányítási és kontrollrendszereket, illetve eljárásokat, valamint hogy biztosítsa a beszámoló alapjául szolgáló tranzakciók jogszerűségét és szabályszerűségét;

               21.

               a Számvevőszék észrevételei alapján ugyanakkor tudomásul veszi, hogy a gyakorlatban nem az adminisztratív igazgató felel a napi irányítással kapcsolatos döntések többségéért, ezeket ugyanis a 2002/187/IB alapító határozat vonatkozó rendelkezéseinek értelmében az ügynökség testülete hozza meg; felszólítja az ügynökséget, hogy a lehető legsürgősebben foglalkozzon ezen anomáliával és vizsgálja azt felül; rámutat arra, hogy amennyiben fennmarad a kétértelmű helyzet, az ügynökségre vonatkozó új szabályzatnak foglalkoznia kell e strukturális hiányossággal;

               22.

               tudomásul veszi az ügynökség által nyújtott tájékoztatásból, hogy a testületnek nem áll módjában újra meghatározni az adminisztratív igazgató és a testület szerepét és feladatait, amire az elszámoltathatóság terén meglévő átfedések feloldása érdekében lenne szükség, azonban intézkedéseket hoztak annak biztosítása érdekében, hogy az adminisztratív igazgató feladatkörével összhangban végezhesse tevékenységét;

      Éves munkaprogram

               23.

               hangsúlyozza annak fontosságát, hogy az ügynökség mutatóit összekapcsolják az ügynökség célkitűzéseivel, költségvetésével és éves munkaprogramjával, annak érdekében, hogy az érdekeltek értékelni tudják az ügynökség teljesítményét; ezért sürgeti az ügynökséget, hogy tájékoztassa a mentesítésért felelős hatóságot az ügynökség által meghatározott kulcsfontosságú mutatókról, és arról, hogy azok hogyan kapcsolódnak a célkitűzésekhez, a költségvetéshez és az éves munkaprogramhoz;

               24.

               úgy véli, hogy az ügynökség éves munkaprogramjának kialakítását támogató belső eljárása nagyban befolyásolja az ügynökség által az érdekeltek és a mentesítésért felelős hatóság számára biztosított információk megbízhatóságát; ezért sürgeti az ügynökséget, hogy következetes tervezést folytasson, valamint megfelelő eljárásokat és útmutatókat, továbbá elegendő dokumentációt biztosítson éves munkaprogramjának támogatására, annak érdekében, hogy az összes elvégzett tevékenységről és a tevékenységenként betervezett erőforrásokról információkat tudjon szolgáltatni;

               25.

               aggodalmának ad hangot amiatt, hogy a 2002/187/IB alapító határozat nem rögzíti, ki felel az éves munkaprogram elkészítéséért és elfogadásáért; úgy véli, hogy ez zavart okozhat, és oda vezethet, hogy senki sem vállal felelősséget az éves munkaprogram elkészítéséért és elfogadásáért; ezért felszólítja az ügynökséget, hogy gyorsan orvosolja ezt a hiányosságot, és tájékoztassa a mentesítésért felelős hatóságot a megtett lépésekről;

               26.

               sürgeti az ügynökséget annak biztosítására, hogy a költségvetés végrehajtásának jogalapját ne vonják kétségbe, és hogy az éves munkaprogram teljes legyen, és tartalmazza az összes szükséges információt (azaz az összes az ügynökség által elvégzett tevékenységgel és a tevékenységenként betervezett erőforrásokkal kapcsolatos információkat);

               27.

               felszólítja az ügynökséget, hogy az operatív és a támogató tevékenységekre egyaránt dolgozzon ki az informatikai stratégiára vonatkozó többéves tervet;

      Belső ellenőrzés

               28.

               nyugtázza, hogy a Belső Ellenőrzési Szolgálat 12 „nagyon fontos” ajánlása továbbra sem került lezárásra, beleértve két olyan ajánlást, amelyet az ügynökség jelentése szerint már végrehajtottak, és felszólítja a Belső Ellenőrzési Szolgálatot annak tisztázására, hogy jelenleg hogyan áll a megvalósítás;

               29.

               megállapítja, hogy nyolc „nagyon fontos” ajánlás esetében a megvalósítás az ügynökség által az eredeti cselekvési tervben meghatározott időponthoz képest késik; megjegyzi, hogy ezek közül a következő hat ajánlás esetében a késés meghaladja a tizenkét hónapot:

                           —

                           a kivételek nyilvántartásában szereplő tartalom felülvizsgálata és kiigazítása,

                           —

                           humánerőforrás-gazdálkodási terv kidolgozása,

                           —

                           a HR-tevékenységek felügyeletének megerősítése,

                           —

                           az ideiglenes alkalmazottak számának csökkentése,

                           —

                           a humánerőforrás-osztály átszervezése,

                           —

                           az integrált humánerőforrás-gazdálkodási informatikai eszköz bevezetése;

               30.

               sürgeti az ügynökséget, hogy fordítson megfelelő figyelmet a Belső Ellenőrzési Szolgálat ajánlásaira, és tájékoztassa a mentesítésért felelős hatóságot az e téren megtett lépésekről;

               31.

               felhívja a figyelmet a mentesítésről szóló korábbi jelentéseiben tett, jelen állásfoglaláshoz mellékelt ajánlásaira;

               32.

               a mentesítő határozatot kísérő horizontális jellegű egyéb észrevételei tekintetében utal az ügynökségek teljesítményéről, pénzgazdálkodásáról és ellenőrzéséről szóló, 2012. május 10-i állásfoglalására (7).

      (1)  HL C 366., 2011.12.15., 140. o.

      (2)  HL L 248., 2002.9.16., 1. o.

      (3)  HL L 63., 2002.3.6., 1. o.

      (4)  HL L 357., 2002.12.31., 72. o.

      (5)  HL L 250., 2011.9.27., 215. o.

      (6)  HL L 64., 2010.3.12., 1052. o.

      (7)  Elfogadott szövegek, P7_TA(2012)0164 (lásd e Hivatalos Lap 388. oldalát).


title: 2010/126/CFSP: A Tanács 2010/126/KKBP határozata ( 2010. március 1. ) a Szomáliával szembeni korlátozó intézkedésekről szóló 2009/138/KKBP közös álláspont módosításáról

text:
               2.3.2010

               HU

               Az Európai Unió Hivatalos Lapja

               L 51/18

         A TANÁCS 2010/126/KKBP HATÁROZATA
   (2010. március 1.)
   a Szomáliával szembeni korlátozó intézkedésekről szóló 2009/138/KKBP közös álláspont módosításáról
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 29. cikkére,
   mivel:

               (1)

               Az Egyesült Nemzetek Biztonsági Tanácsának (ENSZ BT) a Szomáliával szembeni fegyverembargó elrendelésére vonatkozó 733 (1992), 1356 (2001) és 1425 (2002) sz. határozatát követően a Tanács 2002. december 10-én elfogadta a Szomáliával szembeni korlátozó intézkedésekről szóló 2002/960/KKBP közös álláspontot (1).

               (2)

               A Tanács 2009. február 16-án elfogadta a békés politikai folyamatokat erővel megakadályozni vagy leállítani próbálók, a Szomália ideiglenes szövetségi intézményeit vagy az Afrikai Uniónak a Szomáliában tevékenykedő misszióját erővel fenyegetők, illetve a cselekvésükkel Szomália vagy a régió stabilitását veszélyeztetők elleni további korlátozó intézkedéseket bevezető 1844 (2008) ENSZ BT-határozat végrehajtásáról szóló 2009/138/KKBP közös álláspontot (2).

               (3)

               Az Egyesült Nemzetek Biztonsági Tanácsa 2009. december 23-án elfogadta az ENSZ BT 1907 (2009) sz. határozatot, amely felszólít minden államot, hogy nemzeti hatóságaival és jogszabályaival összhangban és a nemzetközi jognak megfelelően területén – a tengeri kikötőket és a repülőtereket is beleértve – ellenőrizze a Szomáliából induló és a Szomáliába tartó összes rakományt, amennyiben az érintett állam alapos okkal feltételezi, hogy a rakomány olyan cikkeket tartalmaz, amelyek szállítása, értékesítése, átadása vagy exportja a 733 (1992) ENSZ BT-határozat (5) bekezdése értelmében bevezetett, illetve további határozatokban kidolgozott és módosított, Szomáliával szembeni általános és teljes fegyverembargó alapján tilos.

               (4)

               A 2009/138/KKBP közös álláspontot ennek megfelelően módosítani kell.

               (5)

               Egyes intézkedések végrehajtásához az Unió további fellépése szükséges,

         ELFOGADTA EZT A HATÁROZATOT:
   1. cikk
   A 2009/138/KKBP közös álláspont a következőképpen módosul:
   A szöveg a következő cikkel egészül ki:

      „3a. cikk
      (1)   A tagállamok nemzeti hatóságaikkal és jogszabályaikkal összhangban és a nemzetközi jognak megfelelően területükön – a tengeri kikötőket és a repülőtereket is beleértve – ellenőrzik a Szomáliából induló és oda tartó összes rakományt, amennyiben alapos okkal feltételezik, hogy a rakomány olyan termékeket tartalmaz, amelyek szállítása, értékesítése, átadása vagy exportja a 3. cikk értelmében tilos.
      (2)   A Szomáliából induló és oda tartó rakományt fuvarozó légi járműveknek és hajóknak meg kell felelniük az érkezés, illetve az indulás előtti kiegészítő információnyújtás követelményének minden, a tagállamokba érkező vagy onnan induló áru tekintetében.
      (3)   A tagállamok, amennyiben olyan termékeket fedeznek fel, amelyek szállítása, értékesítése, átadása vagy exportja a 3. cikk értelmében tilos, azokat lefoglalják és hatástalanítják (akár megsemmisítéssel akár működésképtelenné tétellel).”

   2. cikk
   Ez a határozat az elfogadásának napján lép hatályba.
   3. cikk
   Ezt a határozatot az Európai Unió Hivatalos Lapjában ki kell hirdetni.

      Kelt Brüsszelben, 2010. március 1-jén.

            a Tanács részéről

            az elnök

         D. LÓPEZ GARRIDO

      (1)  HL L 334., 2002.12.11., 1. o.

      (2)  HL L 46., 2009.2.17., 73. o.


title: 2014/784/EU: A Tanács határozata ( 2014. november 7. ) az Európai Unió nevében az EGT Vegyes Bizottságban az EGT-megállapodás egyes, a négy alapszabadságon kívül eső területeken folytatott együttműködésről szóló 31. jegyzőkönyvének módosításáról elfogadandó álláspontról (02 03 01. és 12 02 01. költségvetési tétel)

text:
               13.11.2014

               HU

               Az Európai Unió Hivatalos Lapja

               L 328/41

         A TANÁCS HATÁROZATA
   (2014. november 7.)
   az Európai Unió nevében az EGT Vegyes Bizottságban az EGT-megállapodás egyes, a négy alapszabadságon kívül eső területeken folytatott együttműködésről szóló 31. jegyzőkönyvének módosításáról elfogadandó álláspontról (02 03 01. és 12 02 01. költségvetési tétel)

      (2014/784/EU)

   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 114. cikkére, összefüggésben 218. cikkének (9) bekezdésével,
   tekintettel az Európai Gazdasági Térségről szóló megállapodás végrehajtására vonatkozó rendelkezésekről szóló, 1994. november 28-i 2894/94/EK tanácsi rendeletre (1) és különösen annak 1. cikke (3) bekezdésére,
   tekintettel az Európai Bizottság javaslatára,
   mivel:

               (1)

               Az Európai Gazdasági Térségről szóló megállapodás (2) (a továbbiakban: az EGT-megállapodás) 1994. január 1-jén lépett hatályba.

               (2)

               Az EGT-megállapodás 98. cikke alapján az EGT Vegyes Bizottság határozhat – többek között – az EGT-megállapodás 31. jegyzőkönyvének módosításáról.

               (3)

               Az EGT-megállapodás 31. jegyzőkönyve rendelkezéseket és szabályokat tartalmaz egyes, a négy alapszabadságon kívül eső területeken folytatott együttműködésre vonatkozóan.

               (4)

               Indokolt folytatni az EGT-megállapodás szerződő felei közötti együttműködést az Unió általános költségvetéséből finanszírozott uniós fellépések terén „A belső piac működése és fejlődése, különösen az értesítés, a tanúsítás és az ágazati közelítés területén”, valamint „A belső piac megvalósítása és fejlesztése” tekintetében.

               (5)

               Indokolt, hogy az EGT-megállapodás 32. jegyzőkönyve 1. cikkének (8) bekezdése értelmében a felek közötti együttműködés 2013. december 31-e után is folytatódjék, függetlenül attól, hogy az EGT Vegyes Bizottságnak az e határozathoz mellékelt határozata mikor kerül elfogadásra, illetve függetlenül attól, hogy az EGT Vegyes Bizottság e határozatára vonatkozó alkotmányos követelmények teljesítéséről – ha van ilyen – 2014. július 10-ét követően érkezett-e értesítés.

               (6)

               Az EFTA-államokban letelepedett jogalanyoknak jogosultnak kell lenniük az EGT Vegyes Bizottságnak az e határozathoz mellékelt határozata hatálybalépése előtt kezdődő tevékenységekben való részvételre. Az olyan tevékenységekkel kapcsolatban felmerült költségek, amelyeknek végrehajtása 2014. január 1-jét követően kezdődik, ugyanazon feltételek mellett minősülhetnek elszámolhatónak, mint amelyek az uniós tagállamokban letelepedett jogalanyoknál felmerült költségekre alkalmazandók, feltéve, hogy e határozat az érintett fellépés vége előtt hatályba lép.

               (7)

               Ezért módosítani kell az EGT-megállapodás 31. jegyzőkönyvét annak érdekében, hogy e kibővített együttműködés 2013. december 31-ét követően folytatódhasson.

               (8)

               Az Unió által az EGT Vegyes Bizottságban képviselendő álláspontnak a mellékelt határozattervezeten kell alapulnia,

         ELFOGADTA EZT A HATÁROZATOT:
   1. cikk
   Az Európai Uniónak az EGT Vegyes Bizottságban az EGT-megállapodás egyes, a négy alapszabadságon kívül eső területeken folytatott együttműködésről szóló 31. jegyzőkönyvének javasolt módosításával kapcsolatosan elfogadandó álláspontja az e határozathoz mellékelt EGT vegyes bizottsági határozattervezeten alapul.
   2. cikk
   Ez a határozat az elfogadásának napján lép hatályba.

      Kelt Brüsszelben, 2014. november 7-én.

            a Tanács részéről

            az elnök

         P. C. PADOAN

      (1)  HL L 305., 1994.11.30., 6. o.

      (2)  HL L 1., 1994.1.3., 3. o.

      TERVEZET
      AZ EGT VEGYES BIZOTTSÁG …/2014 HATÁROZATA
      (…)
      az EGT-megállapodás egyes, a négy alapszabadságon kívül eső területeken folytatott együttműködésről szóló 31. jegyzőkönyvének módosításáról
      AZ EGT VEGYES BIZOTTSÁG,
      tekintettel az Európai Gazdasági Térségről szóló megállapodásra (a továbbiakban: az EGT-megállapodás) és különösen annak 86. és 98. cikkére,
      mivel:

                  (1)

                  Indokolt folytatni az EGT-megállapodás szerződő feleinek együttműködését az Európai Unió általános költségvetéséből finanszírozott uniós fellépések terén a belső piac megvalósításával, működésével és fejlesztésével kapcsolatban.

                  (2)

                  Helyénvaló folytatni 2013. december 31-ét követően is az együttműködést, függetlenül attól, hogy ez a határozat mikor kerül elfogadásra, illetve függetlenül attól, hogy az e határozatra vonatkozó alkotmányos követelmények teljesítéséről – ha van ilyen – 2014. július 10-ét követően érkezett-e értesítés.

                  (3)

                  Az EFTA-államokban letelepedett jogalanyoknak jogosultnak kell lenniük az e határozat hatálybalépése előtt kezdődő tevékenységekben való részvételre. Az olyan tevékenységekkel kapcsolatban felmerült költségek, amelyeknek végrehajtása 2014. január 1-jét követően kezdődik, ugyanazon feltételek mellett minősülhetnek elszámolhatónak, mint amelyek az uniós tagállamokban letelepedett jogalanyoknál felmerült költségekre alkalmazandók, feltéve, hogy e határozat az érintett fellépés vége előtt hatályba lép.

                  (4)

                  Ezért módosítani kell az EGT-megállapodás 31. jegyzőkönyvét annak érdekében, hogy e kibővített együttműködés 2013. december 31-ét követően folytatódhasson.

            ELFOGADTA EZT A HATÁROZATOT:
      1. cikk
      Az EGT-megállapodás 31. jegyzőkönyvének 7. cikke a következőképpen módosul:

                  1.

                  A szöveg a (8) bekezdés után az alábbi bekezdéssel egészül ki:
                  „(9)   2014. január 1-jétől az EFTA-államok részt vesznek az Európai Uniónak a 2014-es pénzügyi évre vonatkozó általános költségvetésébe bevitt következő költségvetési tételekhez kapcsolódó uniós fellépésekben:

                              —

                                 02 03 01. költségvetési tétel: A belső piac működése és fejlődése, különösen az értesítés, a tanúsítás és az ágazati közelítés területén,

                              —

                                 12 02 01. költségvetési tétel: A belső piac megvalósítása és fejlesztése.

                        Az olyan tevékenységekkel kapcsolatban felmerült költségek, amelyeknek végrehajtása 2014. január 1-jét követően kezdődik, az érintett támogatási megállapodás vagy támogatási határozat keretében végrehajtott fellépés kezdő időpontjától elszámolhatónak minősülhetnek, feltéve, hogy az EGT Vegyes Bizottság …/2014 határozata a fellépés vége előtt hatályba lép.”

                  2.

                  A (3) és (4) bekezdésben az „(5), (6), (7) és (8) bekezdés” szövegrész helyébe az „(5)–(9) bekezdés” szövegrész lép.

            2. cikk
      Ez a határozat az azt követő napon lép hatályba, amikor az EGT-megállapodás 103. cikkének (1) bekezdésében előírt utolsó bejelentést megtették (1).
      Ezt a határozatot 2014. január 1-jétől kell alkalmazni.
      3. cikk
      Ezt a határozatot az Európai Unió Hivatalos Lapjának EGT-re vonatkozó részében és EGT-kiegészítésében ki kell hirdetni.

         Kelt Brüsszelben,

               az EGT Vegyes Bizottság részéről

               az elnök

               az EGT Vegyes Bizottság

               titkárai

         (1)  [Alkotmányos követelmények fennállását nem jelezték.] [Alkotmányos követelmények fennállását jelezték.]


title: A Politikai és Biztonsági Bizottság EUPM/1/2008 határozata ( 2008. október 24. ) az Európai Unió Bosznia és Hercegovinában folytatott rendőri missziója (EUPM) misszióvezetőjének/rendőrbiztosának kinevezéséről

text:
               7.11.2008

               HU

               Az Európai Unió Hivatalos Lapja

               L 298/30

      A POLITIKAI ÉS BIZTONSÁGI BIZOTTSÁG EUPM/1/2008 HATÁROZATA

   (2008. október 24.)
   az Európai Unió Bosznia és Hercegovinában folytatott rendőri missziója (EUPM) misszióvezetőjének/rendőrbiztosának kinevezéséről
   (2008/835/KKBP)
   A POLITIKAI ÉS BIZTONSÁGI BIZOTTSÁG,
   tekintettel az Európai Unióról szóló szerződésre és különösen annak 25. cikke harmadik bekezdésére,
   tekintettel az Európai Unió Bosznia és Hercegovinában folytatott rendfenntartó missziójáról (EUPM) szóló, 2007. november 19-i 2007/749/KKBP tanácsi együttes fellépésre (1) és különösen annak 10. cikke (1) bekezdésére,
   mivel:

               (1)

               A 2007/749/KKBP együttes fellépés 10. cikke (1) bekezdése értelmében a Politikai és Biztonsági Bizottság (PBB) felhatalmazást kap a Szerződés 25. cikkének megfelelően, hogy hozza meg a megfelelő határozatokat, többek között a misszió vezetőjének/rendőrbiztosának a kinevezésére vonatkozó határozatot.

               (2)

               A főtitkár/főképviselő azt javasolta a PBB-nek, hogy Stefan FELLER-t nevezzék ki az EUPM misszióvezetőjévé,

         ELFOGADTA EZT A HATÁROZATOT:
   1. cikk
   A Politikai és Biztonsági Bizottság 2008. november 1-jétől Stefan FELLER-t nevezi ki az Európai Unió Bosznia és Hercegovinában folytatott rendőri missziója (EUPM) misszióvezetőjévé/rendőrbiztosává.
   2. cikk
   Ez a határozat az elfogadásának napján lép hatályba.
   Ezt a határozatot 2009. december 31-ig kell alkalmazni.

      Kelt Brüsszelben, 2008. október 24-én.

            a Politikai és Biztonsági Bizottság részéről

            az elnök

         C. ROGER

      (1)  HL L 303., 2007.11.21., 40. o.


title: A Tanács határozata (2002. december 16.) az Európai Közösség és a Kambodzsai Királyság között létrejött, a textiltermékek kereskedelméről szóló, 2002. október 18-án Phnom Penh-ben parafált megállapodás Közösség nevében történő aláírásáról és ideiglenes alkalmazásáról

text:
Fontos jogi nyilatkozat

|

32002D1000

Hivatalos Lap L 349 , 24/12/2002 o. 0066 - 0066

		A Tanács határozata(2002. december 16.)az Európai Közösség és a Kambodzsai Királyság között létrejött, a textiltermékek kereskedelméről szóló, 2002. október 18-án Phnom Penh-ben parafált megállapodás Közösség nevében történő aláírásáról és ideiglenes alkalmazásáról(2002/1000/EK)AZ EURÓPAI UNIÓ TANÁCSA,tekintettel az Európai Közösséget létrehozó szerződésre, és különösen annak 133. cikkére, összefüggésben 300. cikke (2) bekezdése első albekezdésének első mondatával,tekintettel a Bizottság javaslatára,mivel:(1) A Bizottság az Európai Közösség nevében a Kambodzsai Királysággal tárgyalt egy textiltermékek kereskedelméről szóló megállapodásról.(2) A megállapodást 2002. október 18-án parafálták.(3) Indokolt a megállapodást 2003. január 1-jétől ideiglenesen alkalmazni a hivatalos megkötéséhez szükséges eljárások befejezéséig, feltéve, hogy az ideiglenes alkalmazás viszonossági alapon történik.(4) A megállapodás lehetséges későbbi megkötésére figyelemmel a megállapodást a Közösség nevében alá kell írni,A KÖVETKEZŐKÉPPEN HATÁROZOTT:1. cikktekintettel az említett megállapodás megkötéséről szóló tanácsi határozatra, az Európai Közösség és a Kambodzsai Királyság között létrejött, a textiltermékek kereskedelméről szóló megállapodás aláírását a Közösség nevében a Tanács jóváhagyja.A megállapodás szövegét csatolták e határozathoz.2. cikkA Tanács elnöke felhatalmazást kap, hogy kijelölje a megállapodásnak – megkötésére is figyelemmel – a Közösség nevében történő aláírásra jogosult személyeket.3. cikkFigyelemmel a viszonosság elvére, a megállapodást 2003. január 1-jétől ideiglenesen kell alkalmazni a hivatalos megkötéshez szükséges eljárások befejezéséig.Kelt Brüsszelben, 2002. december 16-án.a Tanács részérőlaz elnökM. Fischer Boel--------------------------------------------------